**Informatīvais ziņojums**

**par Eiropas Savienības Transporta, telekomunikāciju un enerģētikas ministru padomes 2014.gada 13.jūnija sanāksmē izskatāmajiem Ekonomikas ministrijas kompetences jautājumiem**

**1. Transporta, telekomunikāciju un enerģētikas ministru padomes sanāksmes darba kārtība**

2014.gada 13.jūnijā Luksemburgā notiks Eiropas Savienības (turpmāk – ES) Transporta, telekomunikāciju un enerģētikas (turpmāk - TTE) ministru padomes sanāksme (turpmāk – sanāksme), kurā tiks izskatīti šādi enerģētikas jomas jautājumi:

**1.1. Eiropas Komisijas priekšlikums Eiropas Parlamenta un Padomes Direktīvai, ar ko groza Direktīvu 98/70/EK, kas attiecas uz benzīna un dīzeļdegvielu kvalitāti un Direktīvu 2009/28/EK par atjaunojamo energoresursu veicināšanu** *(sagatavota nacionālā pozīcija)**– vispārējā vienošanās.*

Eiropas Komisija (turpmāk – Komisija) 2012.gada 17.oktobrī nāca klajā ar Priekšlikumu Eiropas Parlamenta un Padomes Direktīvai, ar ko groza Direktīvu 98/70/EK, kas attiecas uz benzīna un dīzeļdegvielu kvalitāti un Direktīvu 2009/28/EK par atjaunojamo energoresursu veicināšanu (turpmāk – Priekšlikums), ar kuru paredzēts veicināt pāreju uz biodegvielām, kas dod ievērojamus siltumnīcefekta gāzu (turpmāk – SEG) emisiju ietaupījumus arī tad, ja aprēķinos ietver netiešu zemes izmantojuma izmaiņu (*indirect land use change - ILUC*) radītās emisijas, tajā pašā laikā aizsargājot līdzšinējās investīcijas.

Kopš 2012.gada ir notikušas vairākkārtējas diskusijas TTE padomē (22.02.2013., 12.12.2013.) ar mērķi panākt vienošanos šajā ES dalībvalstīm (turpmāk – DV) tik sensitīvajā jautājumā. Pamatojoties uz DV atšķirīgajiem viedokļiem, līdz šim nevienai no iepriekšējām prezidentūrām nav izdevies panākt politisko atbalstu saviem izstrādātajiem priekšlikumiem.

Grieķijas prezidentūra ir sagatavojusi priekšlikumu ar mērķi panākt vispārīgo vienošanos TTE padomē, lai Itālijas prezidentūra varētu uzsākt trīspusējās sarunas ar Eiropas Parlamentu un vienoties par grozījumiem abās iepriekš minētajās direktīvās.

Priekšlikuma kompromisa teksts paredz šādus elementus:

* Slieksni (7%) tradicionālajām biodegvielām, kas ražotas no labības un citiem cieti saturošiem kultūraugiem, cukura un eļļas kultūraugiem saskaņā ar Direktīvu 2009/28/EK.
* DV jācenšas nodrošināt to, ka to teritorijā tirgū tiek laistas biodegvielas, vai citas degvielas, kas ražotas no Priekšlikuma IX pielikuma A daļā uzskaitītajām izejvielām (modernās biodegvielas). Šajā nolūkā katrai DV ir jānosaka nacionālais mērķis, ko tā cenšas sasniegt. Šī mērķa bāzes vērtība ir 0,5% no atjaunojamās enerģijas daļas transporta gala patēriņā 2020.gadā (pēc enerģijas satura). DV var noteikt nacionālo mērķi zemāku par 0,5%, balstoties uz šādiem apsvērumiem:

1. objektīviem faktoriem, kā, piemēram, ierobežotām iespējām šādas ilgtspējīgas biodegvielas saražot, vai šādu biodegvielu ierobežotu pieejamību DV tirgū par rentablu cenu;
2. DV transporta degvielu tirgus specifiskiem tehniskiem vai klimatiskajiem apstākļiem, tādiem kā autoparka sastāvs vai tehniskais stāvoklis;
3. nacionālās politikas instrumentiem, ar ko piešķir resursus no atjaunojamiem energoresursiem saražotas elektroenerģijas izmantošanas transportā veicināšanai.

* Biodegvielu, kas ražotas no atkritumiem vai citām izejvielām, kas uzskaitītas Priekšlikuma IX pielikuma A daļā dubultās ieskaites attiecināšana arī uz Direktīvas 2009/28/EK vispārējiem 20% mērķiem (ne tikai AER 10% mērķi transportā).
* Elektroenerģijas daļai, kas saražota no AER un patērēta elektriskajos dzelzceļa transporta līdzekļos, tiek piemērots reizinātājs – 2,5, bet elektroenerģijas daļai, kas saražota no AER un patērēta elektriskajos autotransporta līdzekļos tiek piemērots reizinātājs 5.

*Latvijas nostāja:*

Latvija atbalsta Grieķijas prezidentūras sagatavoto priekšlikumu, jo uzskata, ka ir svarīgi dot stimulu alternatīvu degvielu attīstībai ES. Apakšmērķa noteikšana modernajām biodegvielām varētu būt viens no risinājumiem, ļaujot katrai DV pašai noteikt apakšmērķi modernajām biodegvielām (un tā līmeni), ņemot vērā resursu un ražotņu pieejamību un moderno biodegvielu cenu patērētājiem. Papildus tam Latvija atbalsta arī priekšlikumu attiecībā uz izejvielām, no kurām ražo biodegvielu, bet kuras nav uzskaitītas Direktīvas 2009/28/EKIX pielikuma A daļā, bet no atbildīgās nacionālās iestādes puses tiek uzskaitītas un izmantotas esošajās iekārtās, tādējādi paredzot iespēju tās ietvert nacionālajā mērķī.

**1.2. Rīcība pēc 2014.gada marta Eiropadomes** – *politiskās diskusijas*

*a) Iekšējā enerģētikas tirgus pabeigšana 2014.gadā – informācija no Eiropas Komisijas*

2014.gada marta Eiropadomes secinājumos īpaši tika izcelti enerģētikas un klimata jautājumi, tai skaitā ES iekšējā enerģētikas tirgus pabeigšana līdz 2014.gadam, starpsavienojumu izveidošana dalībvalstu izolācijas novēršanai līdz 2015.gadam, ES atkarības mazināšana no viena piegādātāja dabas gāzes sektorā, energoefektivitāte un enerģētiskā drošība, kopējas intereses projektu īstenošana, kā arī enerģijas izmaksu gala patērētājiem stabilizācija.

13.06.2014.TTE padomes laikā Eiropas Komisija sniegs informāciju par situāciju dalībvalstīs attiecībā uz ES iekšējā enerģētikas tirgus izveidi, bet pēc TTE padomes Eiropas Komisija plāno pieņemt ziņojumu, kurā tiks atspoguļota attiecīgā informācija.

*b ) Eiropas Enerģētiskās drošības stratēģija*

Prezidentūra uzsver, ka enerģētiskās drošības jautājumu nevar risināt tikai nacionālajā līmenī, jo tas vienlaikus aptver gan solidaritātes dimensiju, gan atsevišķu dalībvalstu enerģētisko izolāciju. Svarīga ir gan vispārējā reģionālā tirgus attīstība, gan ES pozīcija sarunās ar trešo valstu enerģijas piegādātājiem, kā arī iespējas pielietot vienotus ES līmeņa instrumentus šī jautājuma risināšanai. Lai enerģētiskās drošības stratēģija būtu efektīva attiecībā uz izvirzītajiem mērķiem, taču vienlaikus neradītu papildus izmaksas, tai ir jābūt pietiekami plašai, ietverot gan ar energoefektivitāti, gan diversifikāciju un infrastruktūru saistītos jautājumus, gan arī sinerģiju ar citām nozarēm, piemēram, pētniecību un attīstību.

2014.gada 28.maijā ar mērķi nodrošināt stabilu un drošu enerģijas piegādi ES iedzīvotājiem Eiropas Komisija nāca klajā ar Eiropas Enerģētiskās drošības stratēģiju (turpmāk- Stratēģija), kura kalpoja arī par atbildi politiskajai krīzei Ukrainā. Stratēģija balstās uz padziļinātu analīzi par dalībvalstu enerģētisko atkarību.

*Īstermiņa pasākumi*

Īstermiņā Stratēģijas ietvaros tiek paredzēts īstenot enerģētiskās drošības stresa testus, simulējot gāzes piegādes traucējumus ziema sezonā. Stresa testu mērķis ir pārbaudīt to, cik lielā mērā ES enerģētikas sistēma ir pielāgota piegādes drošības riskiem, kā arī attīstīt ārkārtas situāciju plāns un atkāpšanās mehānismus, kuru starpā var būt sekojošas aktivitātes:

- Gāzes krājumu palielināšana;

- Ārkārtas situāciju infrastruktūras attīstīšana, piemēram, divvirzienu gāzes plūsmas;

- Īstermiņa enerģijas pieprasījuma samazinājums;

- Pāreja uz alternatīvajiem degvielas veidiem.

Stresa testiem būtu jākalpo par pamatu Eiropas ārkārtas un solidaritātes mehānismu stiprināšanai. ES arī būtu jāsadarbojas ar tās starptautiskajiem partneriem ar mērķi attīstīt jaunus dabas gāzes un dabas gāzes krātuvju solidaritātes mehānismus.

*Vidēja termiņa un ilgtermiņa pasākumi*

Papildus īstermiņa pasākumiem, stratēģijā tiek izvirzītas vadlīnijas arī vidēja un ilgtermiņa piegādes drošības izaicinājumu risināšanai. Tiek piedāvātas aktivitātes piecos atslēgas sektoros:

1) Veicināt energoefektivitāti, sasniedzot izvirzītos 2030 enerģētikas un klimata mērķus. Šajā sektorā prioritātes tiek fokusētas ap būvniecības un industrijas sektoru, kuru ietvaros tiek patērēti attiecīgi 40% un 25% no ES kopējā enerģijas patēriņa. Vienlaikus ir svarīgi palīdzēt samazināt enerģijas patēriņu patērētājiem, piemēram, nodrošinot skaidru informāciju par enerģijas cenām un ieviešot “viedos” skaitītājus.

2) Veicināt enerģijas ražošanu ES un diversificēt piegādes valstis un ceļus. Šie pasākumi ietver atjaunojamo energoresursu ražošanas turpmāku veicināšanu, ilgtspējīgu fosilo degvielu un drošu atomenerģijas ražošanu. Vienlaikus ir nozīmīgi veicināt dialogu ar lielākajiem energoresursu piegādātājiem- Krieviju, Norvēģiju vai Saūda Arābiju, kā arī ar partneriem Kaspijas jūras reģionā.

3) ES iekšējā enerģijas tirgus pabeigšana un trūkstošo infrastruktūras starpsavienojumu izveide, lai spētu ātri un efektīvi reaģēt uz piegādes traucējumiem un atjaunot enerģijas plūsmas ES ietvaros.

4) ES vienotas balss enerģētikas ārpolitikas īstenošana, tostarp veicinot to, lai dalībvalstis laicīgi informētu Eiropas Komisiju par plānotajiem līgumiem ar trešajām valstīm, kuri var potenciāli ietekmēt ES piegādes drošību.

5) Ārkārtas un solidaritātes mehānismu stiprināšana un kritiskās infrastuktūras aizsargāšana, vienlaikus veicinot koordināciju starp dalībvalstīm ar mērķi izmantot esošās dabas gāzes krātuves, attīstīt divvirzienu plūsmas un īstenot riska novērtējuma pasākumus un piegādes drošības plānus izstrādāt reģionālā un ES līmenī.

*c) Eiropas Komisijas paziņojums „Klimata un enerģētikas satvars laika periodam no 2020. – 2030.gadam” (sagatavota nacionālā pozīcija Nr.2 (apstiprināta 2014.gada 3.jūnijā)*

Eiropas Komisija 2014.gada 22.janvārī publiskoja paziņojumu par Klimata un enerģētikas politikas satvaru laika posmam no 2020.gada līdz 2030.gadam (turpmāk – KEPS2030). Paziņojuma mērķis ir iezīmēt ES klimata un enerģētikas politikas ietvaru laika posmam no 2020. līdz 2030.gadam, t.sk. nosakot ES dalībvalstīm kopīgi sasniedzamos mērķus klimata pārmaiņu mazināšanas un enerģētikas jomā.

KEPS2030 galvenie elementi:

1. ES dalībvalstu kopīgais SEG emisiju samazinājuma mērķis 2030.gadā – Eiropas Komisija ierosina noteikt ES dalībvalstu kopīgo siltumnīcefekta gāzu emisiju samazināšanas mērķi: 40% SEG emisiju samazinājums 2030.gadā salīdzinot ar 1990.gada kopējo ES dalībvalstu SEG emisiju apjomu.
2. Atjaunojamās enerģijas mērķis 2030.gadā - Eiropas Komisija ierosina noteikt saistošu atjaunojamās enerģijas (turpmāk – AE) kopīgo mērķi ES dalībvalstīm; AE īpatsvaram kopējā patērētajā enerģijā ir jābūt ne mazāk kā 27%, tomēr dalībvalstīm tiek dotas tiesības pašām noteikt nacionāla līmeņa mērķus, kuru summa nodrošinātu ES līmeņa mērķa īstenošanu.
3. Energoefektivitātes (turpmāk – EE) uzlabošana - ES pastāv plaša politiskā vienprātība, ka uzlabota EE dod būtisku ieguldījumu, lai īstenotu klimata un enerģētikas politikas galvenos mērķus, arī attiecībā uz konkurētspējas uzlabošanu, energoapgādes drošību, ilgtspēju un pāreju uz ekonomiku ar zemu oglekļa emisiju līmeni.

Neformālajā ES enerģētikas ministru sanāksmē 2014.g. 15. – 16.maijā attiecībā uz pārvaldības procesu uzsvars tika likts uz elastību ES dalībvalstīm izvēlēties izmaksu ziņā efektīvākos pasākumus AE mērķa sasniegšanai, ņemot vērā nacionālās īpatnības un enerģijas mix, un saderīgumu ar citām nozaru politikām un KEPS2030 mērķiem. Nacionālajos AE plānos ir nepieciešams atspoguļot šādus kopējos mērķus (konkurētspēja, piegāžu drošība un ilgtspējība) un izstrādājot nacionālos plānus ir jāsadarbojas ar kaimiņvalstīm. Diskusijas par pārvaldības procesu tiks turpinātas arī Itālijas prezidentūras laikā.

Lai veicinātu diskusiju TTE padomē, Grieķijas prezidentūra ir sagatavojusi 3 diskusiju jautājumus ministriem:

***1) Ņemot vērā Komisijas paziņojumu par Eiropas Enerģētiskās drošības stratēģiju, vai delegācijām ir priekšlikumi izmaiņām un papildinājumiem 2.pielikumam, ja jā, tad kādi?***

*Latvijas nostāja:*

**Latvija uzskata, ka Komisijas paziņojumā par Eiropas Enerģētiskās drošības stratēģiju ir izvirzītas galvenās enerģētiskās drošības prioritātes.**

**Latvija īpaši vēlas izcelt tās prioritātes, kas** vērstas uz starpsavienojumu stiprināšanu, enerģijas avotu un ceļu diversifikāciju, kā arī krātuvju kapacitātes stiprināšanu.

**Latvija uzskata, ka** Kurzemes loks un Latvijas-Igaunijas 3.starpsavienojums ir nozīmīgi enerģētiskās drošības stiprināšanas projekti un nākotnē būs nozīmīga sinhronizācijas ar ES iekšējiem tīkliem daļa. Kurzemes loks ir daļa no lielāka – NordBalt – projekta, kura realizācijas ietvaros paredzēta Lietuvas – Zviedrijas starpsavienojuma izbūve, kā arī Latvijas un Lietuvas pārvades tīkla pastiprināšana. Savukārt, Latvijas-Igaunijas 3.starpsavienojuma nodrošināšana ir nozīmīgs solis augstu elektroenerģijas cenu jautājuma risināšanai Latvijā un Lietuvā.

**Latvija uzskata, ka arī dabas gāzes krātuves ir** būtiska reģiona gāzes apgādes sistēmas sastāvdaļa. Īpaša uzmanība būtu jāpievērš Baltijas valstu reģionam, lai paaugstinātu krātuves potenciālu.

***2) Enerģētiskās drošības atslēgas elements ir atbilstošo starpsavienojumu izveide. Tas ir arī svarīgs aspekts, lai pilnībā integrētu iekšējo tirgu, kā arī nodrošinātu elektrības ražošanas attīstību no alternatīvajiem avotiem. Ņemot vērā marta Eiropadomes secinājumus, starpsavienojumu jautājums ir svarīgs gan nosakot starpsavienojumu mērķi, gan atlasot un īstenojot Kopējas intereses projektus. Ņemot vērā šo pieeju, kas ir izklāstīta Komisijas paziņojumā par Eiropas enerģētiskās drošības stratēģiju:***

***• Kā Jūs definētu starpsavienojumu mērķus KEPS2030 ietvarā un pamatojoties uz kādiem kritērijiem?***

***• Ņemot vērā kritērijus, kas jau ir noteikti TEN -E regulā, vai jūs redzat nepieciešamību noteiktiem Kopējas intereses projektiem piešķirt augstāku prioritāti?***

*Latvijas nostāja:*

**Latvijai nav iebildumu** pret KEPS2030 noteiktajiem kritērijiem Kopējas intereses projektu prioritātes pakāpes noteikšanā.

Šajā kontekstā **Latvija vēlas izcelt** to, ka, nosakot projektu svarīguma pakāpi, būtiski ievērot divus galvenos pamatprincipus: 1) ietekme uz enerģijas piegādes drošību un 2) ekonomiskais lietderīgums.

**Latvija īpaši atbalsta** esošo prioritāti starpsavienojumu izveidē – reģionu izolācijas novēršanu.

***3) Enerģētikas politika ES un nacionālajos līmeņos ir daļa no KEPS2030 ietvara un dos ievērojamu pienesumu KEPS2030 īstenošanā. Balstoties uz iepriekšminēto, par kuru no būtiskajiem elementiem ir nepieciešams panākt vienošanos š.g. oktobrī un par kuriem vienošanos varētu atlikt uz vēlāku laiku?***

*Latvijas nostāja:*

Latvija var atbalstīt pieeju, ka š.g. oktobra Eiropadomē tiek panākta vienošanās par kopīgo ES siltumnīcefekta gāzu emisiju samazināšanas mērķi un ar to saistītiem pārdales principiem, ja tiek ņemti vērā šādi nosacījumi: SEG emisiju samazināšanas iespējas, konkurētspēja; vietējo energoresursu izmantošana, pārtikas drošība; periodā pēc 2020.gada tiek nodrošināts adekvāts finansiālais atbalsts.

Paralēli tam Latvijai ir svarīgi atrisināt enerģētiskās drošības jautājumu, nesaistot to ar SEG emisiju samazināšanas mērķiem vai pasākumiem. Latvijā alternatīvais vietējais kurināmais, kuru var izmantot enerģētiskās neatkarības palielināšanā, ir fosilais kurināmais – kūdra, kas, savukārt, ļoti negatīvi ietekmēs Latvijas iespējas izpildīt SEG emisiju samazināšanas saistības. Enerģētikas sektorā ir svarīgi identificēt un īstenot tādus SEG emisiju samazināšanas pasākumus, kas neatstās negatīvu ietekmi uz enerģijas cenām, tādēļ rūpīgi jāizvērtē enerģētikas nozares (tai skaitā siltumenerģijas ražošanā) potenciāls ETS un ne-ETS sektoros veikt tālāku emisiju samazināšanu.

Attiecībā uz vienošanos par atjaunojamo energoresursu mērķa noteikšanu ES līmenī š.g. oktobra Eiropadomē Latvija atbalsta saistoša AER mērķa noteikšanu ES līmenī 27%. Latvija norāda, ka AER mērķa noteikšana nedrīkst nozīmēt to, ka dalībvalstīm arī tiek noteikti juridiski saistoši skaitliski mērķi vai rādītāji.

Latvija uzskata, ka energoefektivitātes mērķa noteikšanas diskusija ir jāsaista ar rezultātiem, ko dos Energoefektivitātes direktīvā noteikto mērķu sasniegšanas izvērtējums. Līdz ar to vienošanās par šo mērķi š.g. oktobra Eiropadomē ir pāragra.

**1.3. Padomes secinājumu projekts “Enerģijas cenas un izmaksas, mazaizsargāto patērētāju aizsardzība un konkurētspēja”** (sagatavota nacionālā pozīcija) – *apstiprināšana*

Pamatojoties uz 2014.gada 23.janvāra Eiropas Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Enerģijas cenas un izmaksas Eiropā”, ES Padome 2014.gada 2.jūnijā nāca klajā ar secinājumu projektu „Enerģijas cenas, izmaksas, mazaizsargāto patērētāju aizsardzība un konkurētspēja” (turpmāk – Padomes secinājumi). 13.06.2014. TTE ministru padomē plānots apstiprināt Padomes secinājumus.

Padomes secinājumos tiek atspoguļotas galvenās vadlīnijas enerģijas cenu un izmaksu līmeņa stabilizācijai, koncentrējoties ap trīs enerģijas cenas un izmaksas ietekmējošiem pīlāriem: iekšējais enerģijas tirgus, ārējā dimensija un mazaizsargātie patērētāji.

*Latvijas nostāja:*

|  |
| --- |
| Latvija atbalsta Padomes secinājumus. Latvija uzskata, ka enerģijas cenu un izmaksu pieaugums mazina ES globālo konkurētspēju, tāpēc Latvija vēlas uzsvērt, ka savlaicīgu politiku izstrāde problēmas novēršanai būs atslēgas elements cenu un izmaksu līmeņa stabilizācijai.  Latvija piekrīt, ka pastāv vairāki elementi, kas būtu jāņem vērā jautājumā par enerģijas cenām un izmaksām, un vēlas īpaši izcelt šādus aspektus:  Latvija atbalsta secinājumu, ka **starpsavienojumu trūkums negatīvi ietekmē enerģijas cenas.** Latvija piekrīt, ka enerģijas cenas un izmaksas ES ietvaros ir atšķirīgas, un integrētais iekšējais tirgus ir instruments, kas var palīdzēt risināt šo problēmu.  Latvija piekrīt, ka enerģētikas infrastruktūra ir atslēgas elements enerģētikas cenu līmeņa stabilizācijai un ES globālās konkurētspējas veicināšanai. Šajā kontekstā trūkstošo starpsavienojumu izveide enerģētiskās izolācijas novēršanai, īstenojot Kopējas intereses projektus, ir īpaši svarīga. Latvija piekrīt, ka iepriekš minēto pasākumu īstenošanai vispiemērotākā ir reģionālā pieeja.  Latvija piekrīt, ka izolācijas problēma var pastāvēt arī pēc 2015.gada. Līdz ar to Latvija vēlas uzsvērt **enerģijas avotu un ceļu diversifikāciju kā centrālos elementus enerģētikas drošības veicināšanai un cenu līmeņa stabilizācijai**.  Latvija ir pārliecināta, ka **iekšējā tirgus izveidei ir nepieciešama infrastruktūra, kas ietver gan starpsavienojumus, gan arī citus elementus – piemēram, uzglabāšanu.** Latvija vēlās uzsvērt, ka dabas gāzes krātuvju jautājuma apzināšana ir nozīmīga, jo tās ir svarīgas sistēmas stabilitātei un cenu nodrošināšanai. Latvija piekrīt, ka ES iekšējā enerģētikas tirgus pabeigšana, kā arī starpsavienojumu, tostarp, gāzes krātuvju, īstenošana būs atslēgas elementi arī ES enerģētiskās drošības stiprināšanai, īpaši ņemot vērā pēdējā laika notikumus starptautiskajās attiecībās.  Latvija vēlas izcelt dabas gāzes krātuvju stiprināšanu kā vienu no perspektīvākajām diversifikācijas alternatīvām, kas pozitīvi ietekmēs sistēmas stabilitāti.  Latvija uzskata, ka, turpinot darbu pie konkurētspējīgo enerģijas cenu politikas veidošanas, **svarīgi nodrošināt efektīvu mehānismu izstrādi mazaizsargāto patērētāju aizsardzībai**. |
|  |
|  |

**1.4. Starptautiskās attiecības enerģētikas sektorā**

**(a) Nesenie notikumi ārējo enerģētisko attiecību laukā *–*** *Komisijas un Prezidentūras sniegta informācija*

13.06.2014.TTE padomes laikā Eiropas Komisija sniegs informāciju par situāciju ar aktuālajiem jautājumiem ES starptautiskajās attiecībās enerģētikas sektorā:

* 2014.gada 24.jūnijā Briselē norisināsies ES-OPEC ministru tikšanās. Tikšanās laikā tiks aplūkoti naftas tirgus un ilgtermiņa attīstības jautājumi, kā arī tiks apzinātas ES-OPEC dialoga turpmākās aktivitātes.
* Komisija ir veikusi rūpīgu projektu īstenošanas gaitas monitoringu pēc gala lēmuma pieņemšanas 2013.gada decembrī par investīciju ieguldījumu „*Shah Deniz II*” gāzes lauka projektā Azerbaidžānā un ar Dienvidu gāzes koridoru saistītiem cauruļvadiem. Pēc veiktā monitoringa tika secināts, ka sasniegtais progress bija apmierinošs un iesaistītās puses strādās pie neatrisināto problēmu risināšanas.
* ES turpināja sniegt atbalstu Ukrainai pārejas periodā ar mērķi palīdzēt stabilizēt situāciju valstī ekonomikas un finanšu jomās, tai skaitā - enerģētikas sektorā. Enerģētikas sektora pasākumi tika vērsti uz Ukrainas enerģijas piegādes drošības veicināšanu, atbalstot enerģijas piegādes diversifikācijas veicināšanas pasākumus, tostarp, veicinot divvirzienu dabas gāzes plūsmas nodrošināšanu no ES, un turpmāku Ukrainas integrāciju ES dabas gāzes tirgū Ukrainas dalībvalsts statusa iegūšanai Enerģētikas Kopienas ietvaros. 2014.gada 2.maijā tika uzsāktas trīspusējas sarunas starp Eiropas Komisiju, Ukrainu un Krieviju ar mērķi rast risinājumu ar dabas gāzes piegādi un tranzītu uz un caur Ukrainu saistītajos jautājumos.
* 2014.gada 2.aprīlī Briselē norisinājās piektā ES-ASV Enerģētikas Padome. Tikšanās centrālais jautājums bija enerģētiskā drošība, ņemot vērā notikumus Ukrainā. Tikšanās laikā tika uzsvērta arī turpmāka sadarbība Enerģētikas Politikas un Tehnoloģijas darba grupās ar mērķi veicināt vienošanās panākšanu par post-Kioto Protokola nosacījumiem ANO Vispārējās konvencijas par klimata pārmaiņām ietvaros 2015.gadā Parīzē.
* Starptautiskās Enerģētikas Aģentūras otrā padziļinātā ES Enerģētikas pārskata ietvaros IEA pārstāvji veica attiecīgo pušu interviju Briselē. Ziņojumu tiek paredzēts prezentēt 2014.gada nogalē. 2014.gada otrajā pusē sāksies IEA izpilddirektora vēlēšanas.
* 2014.gada 10.aprīlī norisinājās Stratēģiskās grupas tikšanās, kas tika veltīta Enerģētikas Kopienas un IEA turpmākās stratēģiskās virzības noteikšanai. Dalībvalstis atbalstīja Enerģētikas Kopienas darbības pagarināšanu līdz 2026.gadam. Dalībvalstis tikšanās laikā atzina, ka IEA centrālā loma ir globālās enerģētikas arhitektūras ekspertīze un šī procesa īstenošanai ir nepieciešams sniegt arī turpmāku atbalstu.
* 2014.ga 27.martā Briselē tikās ES-Indijas Enerģētikas padome. Tikšanās laikā tika apspriesta sadarbība atjaunojamo energoresursu, energoefektivitātes, eko-pilsētu, viedo iekārtu un tīru akmeņogļu tehnoloģiju jomā. Tikšanās laikā tika identificētas arī jaunas sadarbības jomas, tostarp enerģētiskā drošība un pārvades infrastruktūras attīstīšana liela apjoma atjaunojamās elektroenerģijas integrācijai.
* 2014.gada 26.februārī Briselē norisinājās ES-Brazīlijas Enerģētikas politikas dialogs. Tikšanās laikā tika apspriesti visi ievērojamākie bilaterālās enerģētiskās sadarbības jautājumi, ieskaitot atjaunojamo enerģiju, viedās iekārtas un pilsētas energoefektivitāte, naftas un gāzes sektori, kā arī elektroenerģijas tirgus. Tika panākta vienošanās par padziļinātu sadarbību tehnisku sektorālu dialogu ietvaros.
* 2014.gada 23.jūnijā norisināsies vienpadsmitā Austrumu Partnerības platformas tikšanās par enerģētikas drošības jautājumu. Platformas tikšanās tiks veltīta energoefektivitātes jautājumam. 2014.gada 27.-28.maijā Londonā norisinājās trešā Austrumu Partnerības darba grupa par regulatīviem jautājumiem.

**(b) Daudzpusējo ietvaru loma** – *politiska diskusija*

13.06.2013. TTE minitru padomes ietvaros notiks politiskās diskusijas par Prezidentūras sagatavoto dokumentu par daudzpusējo sadarbības formātu ieguldījumu enerģētikas politikā. Dokuments koncentrējas uz četriem šādas sadarbības formātiem: Enerģētikas kopiena, Starptautiskā enerģētikas aģentūra, Enerģētikas Harta, sadarbība Vidusjūras reģionā.

Starptautiskajās attiecībās ES tiek pārstāvēta īstenojot ES „vienas balss” politiku.

1. Enerģētikas kopiena

Enerģētikas kopienas mērķis ir ES normatīvā ietvara piemērošana trešajās valstīs. ES intereses Enerģētikas kopienas organizācijā pārstāv Eiropas Komisija. Kopš Enerģētikas kopienas dibināšanas 2006.gadā tika paplašināts ne tikai tās darbības ietvars, bet arī dalībnieku skaits, 2010. un 2011. gadā pieņemot sastāvā Moldovas Republiku un Ukrainu. Pašlaik notiek sarunas par iestāšanos ar Gruziju. 2011.gada 24.novembra Padomes secinājumi par ārējām enerģētikas attiecībām atzīmē Enerģētikas Kopienas paplašināšanas un padziļināšanas nepieciešamību. Enerģētikas Kopienas ministru padome 2013.gada oktobrī ir pieņēmusi lēmumu pagarināt Enerģētikas Kopienas nolīguma darbību vēl uz 10 gadiem. Nākamā Enerģētikas Kopienas ministru padome 2014.gada septembrī koncentrēsies uz organizācijas paplašināšanas iespējam, līdz ar to Padome tiek aicināta sniegt ieguldījumu un diskutēt par šādiem jautājumiem:

1. ***Kādi varianti būtu apsverami, lai veicinātu turpmāku ES tiesiskā ietvara ieviešanu Enerģētikas kopienas dalībvalstīs un investīciju piesaisti?***
2. ***Kādā veidā ir iespējams atrast līdzsvaru, lai spētu atbildēt uz izaicinājumiem, kas saistīti ar Enerģētikas Kopienas paplašināšanu?***

Latvijas nostāja:

Ņemot vērā pēdējos notikumus starptautiskajā arēnā, Latvija uzskata, ka Enerģētikas Kopiena var kalpot par vienu no platformām, kas varētu veicināt enerģētiskās stabilitātes jautājuma risināšanu Ukrainā, kā arī stiprināt ES enerģētisko drošību. Enerģētikas Kopienas instrumenti varētu palīdzēt nodrošināt attiecīgu tirgus funkcionēšanu un caurredzamību Austrumeiropā. Latvija uzskata, ka Enerģētikas kopienas stiprināšana un paplašināšana, kas veicina ES likumdošanas pārņemšanu enerģētikas jomā ES kaimiņvalstīs, ir mehānisms, kas attīstīs ES sadarbību ar trešajām valstīm.

Pašlaik Latvijai nav Enerģētikas Kopienas dalībnieka statusa un Latvija seko līdzi notikumiem Enerģētikas Kopienā tikai kā ES dalībvalsts, taču ir uzsākts iestāšanās process.

1. Enerģētikas Harta un Enerģētikas Hartas nolīgums

Enerģētikas Harta ir viena no starptautiskajām organizācijām, kas ir vērsta uz sadarbības veicināšanu enerģētikas jomā. Organizācijas darbības juridisko pamatu veido šādi dokumenti:

* Politiskā deklarācija par Eiropas Enerģētikas hartu;
* juridiski saistošs Enerģētikas Hartas nolīgums (tai skaitā nolīguma tirdzniecības noteikumu grozījums),
* Enerģētikas Hartas Protokols par energoefektivitāti un ar to saistītajiem vides aspektiem.

Minēto dokumentu kopums tiek saukts par Enerģētikas Hartu. Savukārt, Enerģētikas Hartas lēmumu pieņemšanas platforma ir Enerģētikas Hartas Konference. Latvija ratificēja Eiropas enerģētikas hartu 1992.gada 18.jūnijā.

Pašlaik Enerģētikas Hartas ietvaros notiek divi uz organizācijas attīstību vērsti procesi: deklarācijas modernizācija un paplašināšanas politikas pārskats. Eiropas Enerģētikas hartasdeklarācija tika parakstīta 1991.gada 17.decembrī Hāgā un tā stājusies spēkā 1994.gadā. Eiropas enerģētikas hartas politiskā iniciatīva parādījās, kad Aukstā kara beigās pastāvēja nepieciešamība pārvarēt ekonomiskās atšķirības un veicināt savstarpēji izdevīgo sadarbību starp Austrumiem un Rietumiem enerģētikas jomā. Modernizācijas process ir nepieciešams, lai Eiropas Enerģētikas harta varētu atspoguļot pašreizējo situāciju pasaulē un globālajā enerģijas tirgū. Paplašināšanas politikas (CONEXO) mērķis ir piesaistīt jaunas valstis, lai tās pievienotos procesam. Ministri tiks aicināti diskutēt tieši par CONEXO politikas attīstību:

1. ***Kādi ir galvenie CONEXO politikas mērķi un tiem pakārtotas ģeogrāfiskās prioritātes (piemēram, investīciju iespējas, energomateriālu un iekārtu tirdzniecība, ilgtspēja), un kāda varētu būt ES atbalstoša rīcība?***

Latvijas nostāja:

Latvija atbalsta Enerģētikas hartas modernizācijas un paplašināšanas iniciatīvas. Latvija uzskata, ka ir nepieciešami turpmāki politiski centieni, kas veicinās nolīguma ratifikāciju valstīs, kas ir parakstījušas nolīgumu, bet juridiski vēl nav ratificējušas. Latvija atzinīgi novērtē, ka Afganistāna ir pievienojusies nolīgumam 2013. gadā, kā arī to, ka Maroka un Mauritānija ir parakstījušas deklarāciju 2012. un 2013. gadā. Latvija uzskata, ka jāturpina sarunas ar valstīm, kas ir izteikušas vēlmi pievienoties vienam vai abiem dokumentiem.

1. Starptautiskā Enerģētikas Aģentūra (IEA)

IEA tika nodibināta OECD ietvaros, lai palīdzētu dalībvalstīm sniegt vienotu atbildi un risināt naftas krīzes sekas. Pašlaik IEA darbojas šādās jomās: energoapgādes drošība, ekonomiskā attīstība, izpratne par vides problēmām, iesaistīšanās pasaules līmeņa jautājumos. Latvija nav IEA dalībvalsts.

Pašlaik notiek diskusijas par IEA nākotnes darbības virzieniem. Viena no jomām ir IAE asociācijas iniciatīva, kas ir vērsta uz partnervalstu (Brazīlija, Ķīna, Indija, Krievija, Indonēzija, DĀR, Meksika) integrāciju IEA darbībā. Līdz ar to ministri tiks aicināti diskutēt par diviem jautājumiem:

1. ***Kādi ir galvenie globālie izaicinājumi, kurus pēc dalībvalstu uzskatiem būtu jārisina IEA īstermiņā un ilgtermiņā?***
2. ***Kā IEA asociācijas iniciatīva var palīdzēt, veidojot efektīvāku globālu enerģētikas arhitektūru?***

Latvijas nostāja:

Latvija uzskata, ka IEA ir potenciāls sniegt ieguldījumu energoapgādes drošības stiprināšanā, kā arī valstu sadarbībā un informācijas apmaiņā dabasgāzes jomā.

Latvija piekrīt, ka IEA iniciatīva veicinās tās dalībvalstu un partnervalstu sadarbību, kā arī uzlabos IEA veikto pētījumu un analīzes kvalitāti.

1. Sadarbība enerģētikas jomā Vidusjūras reģionā

Sadarbība Vidusjūras reģionā ir viena no Grieķijas prezidentūras horizontālajām prioritātēm, līdz ar to arī enerģētikas ministri tiks aicināti izvērtēt šīs sadarbības ietekmi uz ES enerģētikas jomu:

1. ***Kādas turpmākas darbības un instrumenti ir visvairāk piemēroti Vidusjūras reģiona sadarbībai enerģētikas jomā?***

Latvijas nostāja:

Latvija uzskata, ka reģionālā pieeja ir būtiska ES enerģētikas politikas sastāvdaļa. Līdz ar to Latvijai nav iebildumu pret šāda veida pieejas attīstību Vidusjūras reģionā. Latvija uzskata, ka Vidusjūras reģionam ir liels potenciāls energoapgādes drošības stiprināšanā ES, kā arī uzskata, ka Baltijas jūras reģions varētu kalpot par labu sadarbības piemēru.

**1.5. Citi jautājumi**

1. **Atomenerģijas jautājumi –** *Komisijas sniegta informācija*

13.06.2014.TTE ministru padomes laikā Eiropas Komisija sniegs informāciju par atomenerģijas jautājumiem.

**(b) Ienākošās prezidentūras darba programma –** *Itālijas delegācijas sniegta informācija*

13.06.2014.TTE ministru padomes laikā Itālijas delegācija sniegs informāciju par prezidentūras eventuālajām prioritātēm. Itālijas prezidentūra sāksies 2014.gada 1.jūlijā un turpināsies līdz 2014.gada 31.decembrim.

Itālijas prezidentūras darba programma ir fokusēta ap ES enerģētikas četriem pīlāriem: klimata un enerģētikas satvaru pēc 2020.gada, ES enerģētisko drošību, ES iekšējā enerģētikas tirgus pabeigšanu un ārējo enerģētikas politiku.

Itālijas prezidentūras mērķis ir veicināt vienošanās panākšanu par jauno klimata un enerģētikas ietvaru oktobra Eiropadomes ietvaros. Neformālās tikšanās laikā 2014.gada 6.oktobrī Itālijā enerģētikas ministri diskutēs par klimata un enerģētika pakotni, provizoriski - kopā ar vides ministriem. Diskusijas pamatu veidos jūnija Eiropadomes laikā pieņemtās vadlīnijas, ieskaitot ES Enerģētikas drošības stratēģiju un Energoefektivitātes Direktīvas pārskatu. Iepriekš minētā kontekstā - ES iekšējā enerģētikas tirgus pabeigšanas līdz 2014.gadam progress būs atslēgas elements arī Itālijas prezidentūrai.

Attiecībā uz ES enerģētikas politikas ārējo dimensiju Itālijas prezidentūra par prioritāti ir izvirzījusi enerģijas piegādes drošību, diversificējot piegādes avotus un ceļus. Vienlaikus Itālijas prezidentūra koncentrēsies uz ES-Vidusjūras attiecībām un turpinās pievērsties Dienvidu Gāzes koridora jautājumam, Vidusjūras gāzes haba un LNG tirgus attīstīšanai. Itālijas prezidentūra plāno veicināt un noslēgt diskusijas par Direktīvu 98/70/EC un pievērsties arī sadarbības koordinācijas starp enerģētikas ekspertiem un industriālās politikas ekspertiem veicināšanai.

1. **Latvijas delegācija**

Delegācijas vadītājs: M.Lazdovskis, Ekonomikas ministrijas Valsts sekretārs.

Delegācijas dalībnieki: J.Štālmeistars, Latvijas Pastāvīgā pārstāvja Eiropas Savienībā vietnieks, vēstnieks;

R.Šņuka, Ekonomikas ministrijas Enerģijas tirgus un infrastruktūras departamenta direktore;

Dz.Kauliņš, Ekonomikas ministrijas nozares padomnieks, Latvijas Republikas Pastāvīgā pārstāvniecība Eiropas Savienībā;

M.Zjurikova, Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā.

Ekonomikas ministrs V.Dombrovskis

Valsts sekretārs M.Lazdovskis

06.06.2014. 10:55

3851

I.Prokofjeva

67013173, [Inga.Prokofjeva@em.gov.lv](mailto:Inga.Prokofjeva@em.gov.lv)